ცუგის კანტონი
ცუგი (გერმ. Zug) — კანტონი შვეიცარიაში. მდებარეობს ქვეყნის ცენტრალურ ნაწილში. დედაქალაქია ცუგი. მისი ფართობი 239 კმ²-ს შეადგენს, რა მხრივაც ის შვეიცარიის ერთ-ერთი ყველაზე პატარა კანტონია. არ იყოფა რაიონებად. კანტონის ადრეული ისტორია პრაქტიკულად მის დედაქალაქ ცუგთანაა დაკავშირებული. შვეიცარიის კონფედერაციის შემადგენლობაში 1352 წელს შევიდა. ცუგის კანტონის მიწების უდიდესი ნაწილი პროდუქტიულად მიიჩნევა. მდებარეობს ბორცვიან პლატოზე. ფართობის საკმაოდ დიდ ნაწილს იკავებს ცუგისა და აგერის ტბები. უმაღლესი წერტილი ზღვის დონიდან 1 205 მეტრითაა დაცილებული. 2011 წლის მონაცემებით, მოსახლეობა 113 597 ადამიანს შეადგენს და მათი უდიდესი ნაწილი გერმანულენოვანია; 62% კათოლიკეა, 18% პროტესტანტი. მრავალი კომპანიას კანტონის დედაქალაქ ცუგში მხოლოდ სათავო ოფისი აქვს განთავსებული, რაც იმითაა განპირობებული, რომ ქალაქში ერთ-ერთი ყველაზე დაბალი გადასახადებია მთელს შვეიცარიაში. განსაკუთრებული მნიშვნელობა აქვს ვაჭრობას. ეკონომიკურ არეალებში მრავლადაა საშუალო და მცირე ბიზნესი.